Subject: E-posti aadresside hoidmine opt out nimekirjas
From: "Martina Rihkrand" <[email-masked]>
To: "info - AKI" <[email-masked]>
Date: Tue, 28 Apr 2026 13:28:13 +0300

Tähelepanu! Tegemist on välisvõrgust saabunud kirjaga.
Tundmatu saatja korral palume linke ja faile mitte avada.

Tere

Sooviksin täpsustada teemat, mis on seotud klientide e-posti aadresside 
hoidmisega opt-out nimekirjas ehk listis, kuhu nad saavad oma kontakti ise 
lisada, kui saavad meilt tagasisideküsimustiku.

Ehk siis neil on võimalus ise avaldada soovi, et edaspidi ei saadetaks nende 
määratud e-posti aadressile tagasisideküsimustikke.

Kas selles listis on õigus hoida kontakte määramata tähtajaga, pikaajaliselt 
ja ei ole kohustust andmeid sealt kustutada, kui seda listi kasutatakse 
ainult selleks, et tagasisidesüsteemist ei läheks määratud kontaktile enam 
ühtegi küsimustikku? Või peaks sellest listist kustutama andmeid sarnaselt 
muude andmete kustutamisele? Siis aga saadaks me kliendile uuesti 
küsimustiku ja tekib küsimus, kas me sel juhul justkui veame klienti alt, 
kuna ei arvesta tema mingil hetkel esitatud sooviga, et ta ei soovi meilt 
edaspidi ühtki küsimustikku saada.

Olen teemat ise natuke uurinud ja jõudnud sellise järelduseni, millele 
sooviks kinnitust, kas olen enda jaoks asjaolusid õigesti tõlgendanud ning 
kas hoiame opt-out nimekirja kooskõlas IKÜM-iga:

Kui isik on avaldanud soovi mitte saada edaspidi meilt küsimustikke ja 
e-posti aadress on tema palvel jõudnud opt-out nimekirja ehk listi, millele 
enam küsimustikke ei saadeta, siis sellest listist ei ole kohustust andmeid 
kustutada.

IKÜMi artikkel 21 kohustab vastutavat töötlejat austama isiku vastuväidet ja 
tagama, et temaga ei kontakteeruta edaspidi. Opt‑out nimekirja lisamine on 
tehniline meede, mille ainus eesmärk on selle soovi järjepidev täitmine ning 
vältida isiku kogemata uuesti kaasamist küsitlustesse.

Kuigi IKÜMi artikkel 17 sätestab õiguse andmete kustutamisele, ei ole see 
minu arvates absoluutne. Artikli 17 lõike 3 kohaselt ei kohaldu 
kustutamiskohustus juhul, kui põhimõtteliselt on andmete säilitamine vajalik 
isiku õiguste ja vabaduste kaitseks. Kui ma õigesti aru saan, siis opt‑out 
nimekirjas minimaalse andmestiku säilitamine on vajalik just selleks, et 
vältida artikli 21 rikkumist.

Kas võiks järeldada, et selline praktika on kooskõlas ka IKÜMi artiklis 5 
sätestatud põhimõtetega, kuna:

*	andmeid kasutatakse ainult vastuväite täitmiseks,
*	säilitatakse üksnes minimaalne vajalik teave,
*	andmeid ei kasutata muul eesmärgil.

Seega kas võiks öelda, et opt‑out nimekirjas andmete hoidmine on IKÜM‑iga 
kooskõlas, kui neid kasutatakse üksnes selleks, et täita isiku soovi mitte 
saada edaspidi tagasisideküsimustikke.

Või millised on teie soovitused opt-out nimekirja haldamisel?

Heade soovidega

Martina Rihkrand
teenuste ja kliendikogemuse arendusjuht

Organisatsiooni arendamise osakond

Strateegilise planeerimise teenistus

Transpordiamet
 <http://www.transpordiamet.ee/> www.transpordiamet.ee